KIRJALLINEN KYSYMYS E-3729/02

esittäjä(t): Erik Meijer (GUE/NGL) neuvostolle

(19. joulukuuta 2002)

Aihe: Maanpaossa olevan Iranin opposition, joka kannattaa pluralistista demokratiaa ja vastustaa teokraattista diktatuuria, laillinen asema EU:ssa

1. Onko neuvosto tietoinen, että Iranissa nuori sukupolvi vastustaa yhä enemmän, että vaaleilla valitut parlamentti ja presidentti eivät todellisuudessa käytä valtiovaltaa, vaan armeijaa, poliisia, oikeuslaitosta, sensuuria ja kansalaisoikeuksia koskevaa valtaa käyttää konservatiivinen teokraattinen eliitti, jonka kokoonpanoon äänestäjien valinta ei vaikuta ja joka vangitsee tai tappaa vastustajiaan?

2. Pitääkö neuvosto näissä olosuhteissa, joissa Irania ei voida kutsua demokratiaksi tai oikeusvaltioksi, oikeutettuna, että järjestöjä, jotka kaikkein korostetuimmin haluavat saada muutosta aikaan minkä vuoksi ne on Iranissa kielletty kohdellaan Iranin ulkopuolella terroristijärjestöinä?

3. Painostavatko Iranin viranomaiset neuvostoa, jotta vuonna 1981 perustettu ja Pariisissa asemapaikkaansa pitävä Iranin kansallinen vastarintaneuvosto (National Council of Resistance of Iran, NCRI) luokiteltaisiin terroristijärjestöksi? Tämä neuvosto on kattojärjestö, johon 560-jäsenisen maanpaossa olevan parlamentin muodossa kuuluu eri uskontokuntia ja etnisiä ryhmiä sekä erilaisia poliittisia näkemyksiä edustavia ihmisiä ja joka kampanjoi demokraattisen, sekulaarisen ja pluralistisen Iranin, naisten ja miesten tasa-arvon, etnisten vähemmistöalueiden itsehallinnon ja Yhdistyneiden Kansakuntien alaisuudessa pidettävien vapaiden vaalien puolesta.

4. Onko neuvosto tietoinen sellaisten toimien hyväksymisestä, jotka kehottavat tukemaan maanpaossa olevaa Iranin demokraattista oppositiota ja laillistamaan tällaisten järjestöjen aseman EU:ssa, kuten Ison-Britannian parlamentin molempien kamarien 453 jäsenen 18. heinäkuuta 2002 antama kehotus, Tanskan parlamentin 14. marraskuuta 2002 antama lausunto Iranin oppositioryhmien välisestä vuoropuhelusta uudistusprosessin kannustamiseksi ja tuki, jonka Italian, Belgian ja Luxemburgin parlamentit ja Ranskan, Saksan ja Ruotsin parlamenttien jäsenet ovat ilmaisseet vuonna 1965 perustetun Mujahedin Khalq -järjestön (PMOI), joka on tällä hetkellä NCRI:n suurin ja aktiivisin oppositioliike, laillisen aseman puolesta?

5. Onko neuvosto valmis takaamaan mahdollisimman pian edellisessä kohdassa tarkoitetulle Mujahedin Khalq -järjestölle, että se voi toimia täysin laillisena järjestönä, jota ei epäillä mahdollisista terroristitoimista EU:n jäsenvaltioiden alueella ja että se ei tästä syystä törmää vaikeuksiin rauhanomaisessa toiminnassaan ja varainkeruussa?

Vastaus

(13. toukokuuta 2003)

Neuvosto päätti 17. kesäkuuta 2002 syventää EU:n ja Iranin välisiä suhteita. Neuvosto korosti haluavansa tukea Iranin uudistusmielisiä voimia. Päätöksen tekemisen yhteydessä neuvosto tähdensi, että lisääntynyt kauppa ja yhteistyö Iranin kanssa olisi yhteydessä myönteiseen kehitykseen joillakin muilla EU:ta kiinnostavilla aloilla, joista esimerkkinä ovat ihmisoikeudet, terrorismin torjunta, joukkotuhoaseiden leviämisen estäminen ja Lähi-idän rauhanprosessi. Neuvosto totesi myös arvioivansa edistystä näillä aloilla. EU:n Iranin-politiikka sijoittuu siis poliittiseen kontekstiin, jossa EU:lla on tietynlaisia odotuksia sen suhteen, miten uudistukset edistyvät Iranissa.

Kauppaa, yhteistyötä ja poliittisia asioita koskevat neuvottelut aloitettiin samaan aikaan 12. joulukuuta 2002. Tässä yhteydessä EU selitti, että kaupalliset ja poliittiset näkökohdat ovat yhteydessä toisiinsa EU:n ja Iranin suhteissa, ja vaikuttaa siltä, että Iran katsoi näin olevan myös tulevissa niiden välisissä sopimussuhteissa.

Tämän lisäksi EU ja Iran aloittivat joulukuussa 2002 ihmisoikeusasioita koskevan vuoropuhelun, johon osallistuu asiantuntijoita, valtioista riippumattomia järjestöjä ja hallituksen edustajia.

Esitetyn konkreettisen kysymyksen osalta neuvosto muistuttaa arvoisaa parlamentin jäsentä siitä, että Mujahedin Khalq -järjestö (MeK tai MKO) on muutetussa yhteisessä kannassa 931/2001(1) tarkoitetussa, terroritekoihin sekaantuneita henkilöitä ja ryhmiä koskevassa EU:n luettelossa. Yhteisö ja jäsenvaltiot ovat tältä osin sitoutuneita.

NCRI:n osalta neuvosto panee merkille kysyjän kannan. Tällä hetkellä neuvostolla ei ole mitään konkreettisia suunnitelmia NCRI:n suhteen.

(1) EYVL L 344, 28.12.2001.